google/wiki40b huggingface dataset:
Austin-Healey

Austin-Healey var et britisk bilmerke som ble lansert i 1952 som et samarbeid mellom Leonard Lord fra Austin-divisjonen til British Motor Corporation og Donald Healey, en kjent bildesigner og ingeniør.
Austin-Healey produserte biler frem til 1972, da den 20 år lange avtalen mellom Healey og Austin gikk ut. Donald Healey forlot selskapet i 1968 da British Motor Corporation (Austin fusjonerte med Morris i 1952 og ble BMC) ble tatt over av British Leyland.
Adolf Lindvik

Utmerkelser

Lindvik ble medlem av Det Norske Videnskaps-Akademi i 1943.
Dodge Weekly Series

Dodge Weekly Series er en amerikansk racingserie for amatører og semiprofesjonelle, arrangert av NASCAR. Dodge Weekly Series er det laveste nivå konkurransekjøring arrangert av NASCAR, og derfor inngangsport for en rekke førere som ønsker å konkurrere i de høyere seriene i NASCAR.
Baner som brukes i Weekly Series blir delt tilfeldig mellom fire regioner. I 2005 ble Weekly Series den første serien under NASCAR som har regelmessige løp utenfor USA, da baner i Saint-Eustache (Quebec, Canada), Delaware (Ontario) og Edmonton (Alberta, Canada) ble representert i serien.
Fordi deltakerne sjelden konkurrerer direkte mot hverandre, og kjører svært forskjellige biler mot varierende motsatandere, er førernes poengsystem komplisert. Poeng blir tildelt først for sluttposisjon, etter NASCAR-reglene, og bonuspoeng tildeles i løp med mer enn 15 deltakere (dobbelt så mange poeng med 25 eller fler deltakere). Kun de 16 beste resultatene i en sesong teller. Hver av de fire regionale seriene kårer én regionsvinner, og den sjåføren blant disse fire med flest poeng blir kåret Weekly Series-mester.
Hvilke biler som brukes til å score poeng i de ulike seriene er opp til de individuelle banene, innenfor Weekly Series-reglene.
Steffen Lie Skålevik

Tidlig karriere

Skålevik vokste opp på Sotra utenfor Bergen, og gikk oppover gradene i sin lokale klubb Sotra SK, før han ble hentet til Branns juniorlag før 2012-sesongen. For Branns andrelag spilte han 36 kamper og scoret 13 mål i 2. divisjon, før han sommeren 2013 fikk tillatelse til å signere for Nest-Sotra i samme divisjon. I Nest-Sotra ble Skålevik en instrumental del av laget som vant 2. divisjon 2013, avd. 3, og scoret 13 mål i den siste halvdelen av sesongen. I 1. divisjon fortsatte Skålevik å være en viktig brikke for Nest-Sotra, hvor han scoret 12 mål på 29 kamper.

SK Brann

I starten av 2015-sesongen hadde Skålevik begynt å tiltrekke seg interesse fra en rekke større klubber, men han valgte likevel å bli i Nest-Sotra helt til overgangsvinduet stengte. I løpet av vårsesongen spilte Skålevik 18 kamper og scoret 10 mål for Nest-Sotra, før han signerte for SK Brann den 15. august 2015. I Brann fikk han tildelt draktnummer 10, men byttet til nummer 11 når Jakob Orlov returnerte fra lån hos Hammarby.
Sametingets valgmanntall

Sametingets valgmanntall er Sametingets offisielle register over velgere som har rett til å stemme eller til å stille til valg til Sametinget i Norge, hjemlet i Sameloven. Registeret hadde navnet "samemanntallet" i perioden fra 1989 til det ble endret ved lovendring i 2008 . 
Det var pr. 9. september 2013 registrert 15.005 personer i Sametingets valgmanntall. Den enkelte må selv aktivt anmode om å bli registrert i Sametingets valgmanntall. Dette kan siden 2013 gjøres via registreringsskjema på nett
.

Kriterier for registrering

Alle som avgir erklæring om at de oppfatter seg selv som same, og som enten
a) har samisk som hjemmespråk, eller 
b) har eller har hatt forelder, besteforelder eller oldeforelder med samisk som hjemmespråk, eller 
c) er barn av person som står eller har stått i manntallet kan kreve seg innført i valgmanntallet.
Alle samer fra Norge som er over 18 år eller fyller 18 år i valgåret, har rett til å registrere seg i valgmanntallet. Samer som er statsborgere i andre nordiske land kan registrere seg i valgmanntallet dersom de den 30. juni i valgåret står innført i folkeregisteret som bosatt i Norge. Samer som ikke er fra et nordisk land, kan registrere seg i valgmanntallet dersom de har stått innført i folkeregisteret som bosatt i Norge de tre siste årene før valgdagen.
Soft tennis under Asialekene 1994

Soft tennis under Asialekene 1994. Soft tennis var en av flere sporter under de tolvte Asialekene som ble arrangert i Hiroshima i Japan. Det var første gangen soft tennis var med på programmet i Asialekene. Softtennisturneringene ble avviklet i perioden 10. til 14. oktober 1994. Det var fire turneringer, double og lagkonkurranse for både menn og kvinner.
Euthaliopsis aetion

Utseende

En middelsstor sommerfugl. Oversiden er svart med en stor og tre små, gulhvite flekker på forvingen og en stor, rund, gul flekk på bakvingen.

Levevis

Larvene lever på planter i slekten Calophyllum.

Utbredelse

Arten er utbredt på Ny-Guinea og Molukkene.
Totenåsen

Bosetting og næring

Tidligere var det to skolekretser på Totenåsen, Steinsjøen og Høvern, men disse er nedlagt og for det meste fraflyttet. Det er endel hytter på Totenåsen, men det har tidligere vært vanskelig å få tomt i allmenningen. De siste årene er det lagt ut flere hyttefelt som har gitt utbygging. 
Totenåsen benyttes ellers i stor grad til beite for sau og kveg. Vollene ved Oksbakken var i tidligere tider benyttet av husdyr, men ble av Laupen vannverk tilplantet med skog for å hindre forurensing av drikkevannet nedenfor. Drikkevann tas nå bare fra Mjøsa.

Turområde

Orienterings-idrettslaget Toten-Troll har laget orienteringskart over mange områder på Totenåsen. Om vinteren er det et tett nett av oppkjørte skiløyper som er mye benyttet. Nordvest for Torsæterkampen ligger skiutfartshytta Rausteinshytta, og like sør for toppen ligger Hjemmefronthytta som er museum.

Torsætra

Torsætra ligger ved en av hovedinnfartene til området. Torsætra tilbyr i dag servering, selskapslokaler og overnatting, og de ble vinnere av «ganefart 2012» som det serveringsstedet i innlandet med det beste utbudet av høykvalitets tradisjonsmat. Tidligere var Torsætra et viktig tilholdssted for tømmerhoggere på åsen, her var stallplasser og forpleining. I motsetning til tømmerhoggerne til mange store skogseiere fikk arbeidskara på almenningen servert skikkelig middag og hadde ei god seng å ligge i. Men dette var heller ikke så rart, da det ikke var store bruket som skulle til for å få almenningsrett, og mange gårdbrukere var skogsarbeidere om vinteren.
Detroits motormesse

Detroits motormesse, eller North American International Auto Show (NAIAS) er en årlig bilutstilling i Detroit, Michigan ved Cobo Center, vanligvis i januar. Den er blant de største i sitt slag i USA..

Historie

I 1899 hjalp  William E. Metzger til med å organise Detroit Auto Show som da var det andre av sitt slag.  Året etter hjalp han med å organisere  et lignende arrangement   New York Auto Show  i New Yorks Madison Square Garden.

En bilmesse ble arrangert i Detroit i 1907 og siden har det blitt arangert årlige messer, unntatt 1941–1953. I løpet av de første ti-år ble det bare fokusert på  lokale bilprodusenter. I 1957 ble internasjonale bilfabrikker presentert for første gang

1989

I 1989 ble Motormessen omdøpt til North American International Auto Show da  de japanske luksusbiler; Lexus og  Infiniti ble vist første gang.
ARoS Aarhus Kunstmuseum

Dantes Den Guddommelige Komedie som arkitektonisk tema

Det tilnærmet kubiske bygget er inspirert av Dantes «Divina Commedia» med kjelleren som helvete og takrommet med glasshvelving som himmel. «Himmelrummet» ble først sluttført med «Your rainbow anorama» i 2011. Prosjektet ble vesentlig dyrere (ca det doble av første overslag) enn forventet, siden bygningskroppen under måtte forsterkes. Regnbuen er betalt av Realdania. I tillegg omfatter planen en stålsfære til mellom 8 og 12 mill. over regnbuen. Denne er pr. våren 2013 ikke sluttfinansiert.
Høsten 2012 arrangerte museet en av de største utstillinger med Edvard Munchs arbeider som har vært arrangert i Danmark og opplevde publikumsrekord.
På sporet av giganter

Episode 1: «Land of Giants»

I episode 1 drar zoologisten Nigel Marven og hans filmteam tilbake til tidlig kritt i Argentina for 100 millioner år siden for å søke etter skapninger. Nigel finner først en argentinosaurus, men blir angrepet av en forhistorisk krokodille. Han går opp på de vulkanske klippene for å få et syn på dyrelivet, og finner blant annet en flokk av pteranodon som jakter på fisk og en flokk av iguanodonter som blir angrepet av giganotosaurus. Etter Nigel får trøbbel med en ornithocerius drar han tilbake i nåtiden. Episoden ble filmet i Tenerife på Kanariøyene.

Episode 2: «The Giant Claw»

I episode 2 drar Nigel Marven og hans filmteam tilbake til sen kritt i tidlig Mongolia for 75 millioner år siden for å søke etter dinosaurer og andre skapninger. Da Nigel setter opp telt blir han trampet ned av en saurolophus, men fortsetter allikavel på oppdraget. På sin reise oppdager han en bakke av hekkende protoceratops, en skog dominert av velociraptor og en gruppe mononynkus, og oppdager at de har fjær.
Neste morgen finner han en hekkeplass for en therizinosaurus, der han også finner skjellet av en død, og spekulerer på om den brukte lange klør for å drepe byttet sitt. Nigel finner en tarbosaurus i kamp med en therizinosaurus, der tarbosaurusen gir seg etter å ha blitt skadet av de enorme klørne til therizinosaurus.
Da Nigel finner en flokk av samme dinosaur, finner han ut at de ikke brukte klørne til å drepe, men til å få ned blader fra trærne. Nigel går nærmere dinosauren med et kamera, men dinosauren slikker kameraet og Nigel faller og drar tilbake i nåtiden. Episoden ble filmet på Fraser Island i Australia.
Seychellblådue

Beskrivelse

Seychellblåduen er 24-25 centimeter lang og veier 160-165 gram. Fjærdrakten er hovedsakelig blå, hodet og brystet er sølvgrå. Undersiden, vingene og halen er mørkeblå. Kronen på toppen av hodet er rød. Nebbet er gult, føttene er grå.

Annet

Seychellblåduen er utbredt i skogsområder på øyene i Seychellene. Den spiser, frukt, bær og frø.
Broket fjellviddefly

Utseende

Et lite til middelsstort (vingespenn 25 – 29 mm), nokså spinkelt, grått nattfly. Forvingen er lysgrå med svarte tegninger. Mellomlinjene, som avgrenser vingens midtfelt, er nokså tykke og svarte. Nyre- og ringmerkene er små og lyse, forbundet med en svart, gjennomgående strek. Ved ytterkanten er det et par avlange, svarte flekker litt foran midten. Bakvingen er lysgrå med hvite områder i den indre delen.

Levevis

Arten finnes på fjellet. Larvene lever på krekling (Empetrum sp.). De voksne sommerfuglene flyr i juli.

Utbredelse

Det er en ekstremt nordlig art som er utbredt langs nordkystene av Skandinavia og Russland. I Norge er den bare kjent fra Finnmark.
Vesak

Vesak er en buddhistisk feiring av Buddhas fødselsdag, oppvåkning og død. Ifølge theravadabuddhismen skal disse tre hendelsene i Buddhas liv ha skjedd på samme dato. Vesak blir av mange regnet som den mest hellige tiden i den buddhistiske kalenderen, særlig på Sri Lanka. Kanskje ikke så rart siden selve navnet vesak er det singalesiske navnet på måneden vaishakha (sanskrit). Denne måneden tilsvarer april-mai i den vestlige kalenderen. I andre land feires disse viktige hendelsene i Buddhas liv på forskjellige tider av året. Hvordan vesak feires avhenger av landets lokale skikker og tradisjoner. 
Helligdagen lander på dagen for fullmånen i stjernetegnet Tyren.
StudData

Studdata er en database for studier av rekruttering og kvalifisering til profesjonell yrkesutøving
Datamaterialet skal gi grunnlag for panel- og forløpsstudier i forbindelse med forskningsprosjekter. Det er en større og langsiktig satsing som omfatter tyve profesjoner/profesjonsutdanninger. StudData er et samarbeidsprosjekt der elleve høgskoler og universitet deltar. 
Senter for profesjonsstudier (SPS), Høgskolen i Oslo og Akershus, leder og koordinerer oppbyggingen av databasen, som er finansiert av Norges forskningsråd og Høgskolen i Oslo og Akershus.
Bordtennis under Asialekene 1982

Bordtennis under Asialekene 1982. Bordtennis var en av sportene under de niende Asialekene som ble arrangert i perioden 19. til 4. desember 1982 i Delhi i India. Det var sjette gangen som bordtennis var med på programmet i Asialekene. Det var i alt sju turneringer, single-, double og lagkonkurranse for menn og damer samt mixeddouble. Kina ble beste nasjon, de vant seks gullmedaljer.
Dupuytrens kontraktur

Dupuytrens kontraktur, palmar fibromatose eller «krokfinger», er en arvelig sykdom i bindevevet som fører til fortykninger, knuter og sammentrekninger av senedrag i håndflatene og etter hvert gjør det umulig å strekke ut hendene og fingrene. Denne typen fibromatose rammer oftest ring- og lillefingeren, som blir fastlåst i en krum stilling. Sykdommen skyldes unormal oppsamling av kollagen i bindevevet. 
Dupuytrens kontraktur er vanligst i Norden. I Sverige, der sykdommen også kalles «vikingasjukan», regner en med at åtte prosent av befolkningen har den. Dupuytrens kontraktur forekommer mye oftere hos menn enn kvinner. Den rammer særlig eldre.
Tradisjonelt har tilstanden blitt behandlet med kirurgi. En nyere metode er å sprøyte inn et enzym som løser opp og gjør bindevevet så skjørt at en kan bøye tilbake fingrene.
Sykdommen er oppkalt etter den franske kirurgen Guillaume Dupuytren (1775–1835) som i 1831 beskrev en operasjon for å rette opp tilstanden.
Stará Ľubovňa

Historie

Tidlig på 1300-tallet begynte byggingen av borgen Stará Ľubovňa som nevnes for første gang skriftlig i 1311. Byen fikk status som kongelig fristad innenfor Kongedømmet Ungarn av kong Ludvig I i 1364. Dette innebar at byen fikk en høy grad av selvstyre og Magdeburg-retter. I 1412 ble fredsavtalen (Lubowla-traktaten) mellom Vladislav II Jagello av Polen og Sigismund av Ungarn forhandlet frem ved borgen. Fredsavtalen medførte at Stará Ľubovňa og 13 andre byer i Spiš-området ble overført til Polen. Dette området forble del av Polen frem til Polens første deling i 1772.

Kultur

Den lokale borgen har i dag blitt gjort om til museum. I 1985 ble friluftsmuseet Ľubovniansky skanzen opprettet ikke langt fra borgen. Dette museet har nå 16 hus eller kirker som er åpene for publikum.
Hen (Rauma)

Tidligere kommune

Hen er en tidligere kommune og fra 1837 del av Grytten formannskapsdistrikt.
1. januar 1902 ble Hen skilt ut fra Grytten som egen kommune. Hen hadde ved etableringen som egen kommune 1 128 innbyggere.
1. januar 1964 ble Hen slått sammen med Eid, Grytten og Voll kommuner samt det meste av Veøy kommune til den nye Rauma kommune. Hen hadde ved sammeslåingen 1 663 innbyggere.
Edderkoppen Scene

Historikk

I 1942 overtok Leif Juster Søilen Teater i Keysers gate i Oslo. Teatrets første revy, Saker og ting, hadde premiere 3. september samme år. Det viste seg at teatersalongen var for liten, og i 1945 flyttet Edderkoppen til et teaterlokale på St. Olavs plass. Dette teaterlokalet var egentlig bygget for Det Norske Teatret, men da krigen sluttet, ble lokalet der tyskerne hadde drevet Deutsches Theater ledig (opprinnelig Casino Teater), og Det Norske Teatret flyttet dit. Juster drev Edderkoppen revyteater til teateret gikk konkurs i 1966. Einar Schanke overtok lokalene i 1967, og teatret skiftet navn til ABC-teatret. Teatret beholdt dog revytradisjonene under Schankes ledelse. I 1992 døde Einar Schanke, og Tom Sterri, Ketil Aamodt og Anders Moland overtok teatersalongen. De kjøpte det for en symbolsk sum, en krone.
Lille julaften 1999 ble teatret totalskadd etter en kraftig eksplosjon. Et eiendomselskap som eide et nærliggende hotell kjøpte eiendommen. Selskapet forpliktet seg samtidig til å gjenoppbygge teatret – og bygningen skulle være minst like stort som det gamle. Høsten 2003 var gjenoppbyggningen ferdig, og teatret skiftet tilbake til sitt opprinnelige navn: Edderkoppen Teater. Etter flere års drift stengte teateret desember 2014 for renovering. Etter omfattende ombygging i 2015 og 2016 åpnet igjen scenen i mai 2016 med en liten endring i navnet til Edderkoppen Scene. Edderkoppen Scene kan tilby alt innen møte, evnet, underholdning, bar og bespisning. Salen har plass til 345 personer, og den drives som en del av Scandic St. Olavs plass. Eddekoppen Scene er bygd med tanke på flerbruk og hyppige sceneskifter.
Duel Masters

Plot

I anime-serien møter vi Shobu Kirifuda som ønsker å bli en Kaijudo-mester som hans far Shori Kirifuda og en dag får han muligheten. Han møter Knight som etter hvert blir Shobus læremester. Knight lærer Shobu mer om å om Duelmasters og hvordan han skal kalle monstre til livet.

Den amerikanske versjonen kontra den japanske

Istedenfor å oversette den japanske TV-serien har den amerikanske versjonen (som den norske er oversatt fra) lagt til enkelte endringer i serien. Istedenfor en mer direkte oversettelse, har den amerikanske versjonen fått en parodi dubbing, som var ment å gjøre narr av serier som handler om kortspill. I noen episoder har også den amerikanske versjonen lagt til TV-effekter som blant annet ”split screen”.
Sesongene er også forskjellige fra den japanske versjonen. Sesong to ble laget spesielt laget for det amerikanske markedet der ”Duel Masters 1.5” er starten av den sesongen, og har ikke noe med den japanske opplegget. Det ble sendt tre sesonger på amerikansk fjernsyn (sesong tre ble ikke vist på norsk fjernsyn) og er den siste sesongen, mens den japanske versjon sender for øyeblikket sitt sjette sesong.
Skrøbelev Gods

Skrøbelev Gods er et dansk gods, som ble oppført i 1669. Gården ligger i  Langeland kommune. Godset har en rik historie og like utenfor godset ble Langelands siste henrettelse fullført. Godset leies ut til private og firmaer til konferanser, bryllup og fest. I 2008 ble godset renovert utvendig og innvendig.
The Earth Charter

The Earth Charter er en erklæring om fundamentale prinsipper for å lage et rettferdig, bærekraftig og fredelig globalt samfunn for det 21. århundret.
Fuqing

Fuqing (kinesisk: 福清; pinyin: Fúqīng) er et byfylke i provinsen Fujian i Folkerepublikken Kina. Det er understilt byprefekturet Fuzhou.
Befolkningen var på 1 185 351 innbyggere i 1999, med selve byen Fuqing på 139 426 innbyggere.
Språket fuzhouhua tales i området.
Fuqing kjernekraftverk er under bygging (2009) i byfylket.
Kommunal vei 6 (Rogaland)

Kommunal vei 6 i Rogaland går mellom Handeland og Eik i Lund kommune. Veien er 2,6 km lang.
Veien har blitt omklassifisert fra fylkesvei 6 i Rogaland til kommunal vei.
Arendal lotteforening

Arendal lotteforening er en av Norges eldste lotteforeninger.
Lotteforeningen ble etablert under 12. februar 1936, da under «Norske Kvinners Frivillige Verneplikt» (NKFV) som Norges lotteforbund hette da.
Etter andre verdenskrig holdt lotteforeningen til i bunnen av Vestregate, inngang Strømsbuveien, i andre etasje. De var mye i Hove leir da det var norske soldater der etter at tyskerne hadde blitt sendt hjem, samt at de samarbeidet mye med Heimevernet. Når det var skip fra den norske marine på besøk stilte også lottene seg til disposisjon i velferdstjenester. De stilte også med suppekjøkken under idrettsarrangementer som skirenn og lignende. Lottene fikk skyteopplæring med Luger-pistoler og Krag-Jørgensen rifler på Ugland skytterlag sin bane.
Neomastogenius

Utbredelse

Artene er utbredt i Sørøst-Asia.
Pula

Historie

I hulen Šandalja er det funnet rester av tidlige hominider, om lag 1 million år gamle. Det var bosetting her i neolittisk periode. For omkring 3000 år siden, på bakketoppen hvor Kaštel ligger i dag, oppstod fortet Histra. Pula er kjent som by fra om lag 900-tallet f. Kr., trolig grunnlagt av illyrerne.
Byen nevnes i sagnet om Jason og det gylne skinn, byen het da Polai. Byen ble underlagt Romerriket i 177 f.Kr., og om lag 45 f.Kr. fikk byen status som romersk koloni. Etter å ha gått imot Augustus Octavian og blitt ødelagt under borgerkrigene etter Cæsars død, ble byen gjenoppbygget som Colonia Pietas Iulia Pola Pollentia Herculanea'. Byen fikk kloakksystem og nye festningsverker.
Pula ble bispesete i 425, for Vestkirken. I tiden med folkevandringer i det 7. århundre, begynte også slavere og kroater å slå seg ned i Pula-området. På grunn av sin beliggenhet, var havnen i Pula transittpunkt på veien fra Venezia, langs Adriaterhavet, mot Levant. Etter ødeleggelse av ostrogoterne ble byen etterhvert underlagt Bysants, deretter fra 788 og framover tidvis okkupert av frankerne. 
I høymiddelalderen begynte Trieste og Venezia å gjøre seg politisk gjeldende, og i årene 1148–1797 var byen under mer eller mindre varig venetiansk overherredømme, særlig fra 1331. Høymiddelalderen ble urolig og Pula ble viklet inn i krigene mellom de italienske bystatene, og Pavestaten. I 1192 lå den under Pisa og 1397 ble byen inntatt av Genova. Byen gikk inn i en langvarig nedgangstid, og på slutten av 1700-tallet hadde den bare 600 innbyggere.
Fra 1815 og til slutten av første verdenskrig var Pula del av det østerrikske kystområdet (Küstenland). I året 1856 åpnet Arsenalet, dvs. hovedbasen for den østerrikske krigsmarinen, og med det startet byens – samt hele Istrias – utvikling. Da byen i 1876 ble forbundet med hovedjernbanelinjen fra Wien til Trieste, ble den nærliggende øya, Brioni, et turistmål for de rike. Senere var øya sommerresidens for Jugoslavias president Josip Broz Tito. 
Etter første verdenskrig lå byen under Italia, men etter andre verdenskrig ble den del av frisonen Istria, og fra 1947 en del av Jugoslavia.

Amfiteateret

Amfiteateret, som er bygget i midten av det første århundre f.Kr., er blant de største og best bevarte monumenter av antikk byggekunst i Kroatia. Her ble det avholdt gladiator- og ridderkamper, kamper med ville dyr og andre forestillinger, som var datidens underholdning. Amfiteatret, som var bygget utenfor bymuren (men tett inntil byen), ved siden av hovedveien Via Flavia (som fra Pula førte mot Aquileia og Roma), hadde plass til 23 000 mennesker.
Pucheng (Nanping)

Pucheng (kinesisk: 浦城县; pinyin: Pǔchéng Xiàn) er et fylke i provinsen Fujian i Folkerepublikken Kina. Det ligger i byprefekturet Nanping.
Befolkningen var på 397 974 innbyggere i 1999.

Samferdsel

Kinas riksvei 205 passerer gjennom området. Den begynner i Shanhaiguan i Hebei og ender opp sør i Shenzhen i provinsen Guangdong. Underveis er den innom blant annet Tangshan, Tianjin, Zibo, Huai'an, Nanjing, Wuhu, Sanming, Heyuan og Huizhou.
Bygdeå

Bygdeå er et tettsted i Robertsfors kommune i Västerbottens län i landskapet Västerbotten i Sverige. Det ligger cirka femten kilometer sør for Robertsfors. I 2010 hadde tettstedet 510 innbyggere.
Småflaggermus

Taksonomi

Chiroptera (flaggermus, som er ei monofyletisk gruppe) har til nå vært delt inn i to underordener, basert på størrelse; Microchiroptera (småflaggermus) og Megachiroptera (flygehunder). Nye molekylære beviser antyder imidlertid at dette kan være feil. Megachiroptera og fem andre familier, som tidligere ble definert til Microchiroptera (Rhinopomatidae, Rhinolophidae, Hipposideridae, Craseonycteridae, og Megadermatidae), har blitt forslått inkludert i en ny underorden kalt Yinpterochiroptera. Resterende familier i Microchiroptera plasseres i Yangochiroptera.

Atferd

De fleste småflaggermus lever av insekter, frukt eller nektar. Noen av de største artene jakter i tillegg på fugler, firfisler, frosker eller til og med fisk. Vampyrflaggermus er en type småflaggermus som lever av blod fra store pattedyr. Disse lever hovedsakelig i Sør-Amerika.

Ekkolokalisering

Flaggermus er det mest kjente eksempelet for dyr som driver med ekkolokalisering. Alle småflaggermus driver med ekkolokalisering. Den eneste flygehunden som bruker ekkolokalisering er Rousettus, men på en annen måte enn småflaggermus.
Småflaggermus generer ultralyd via strupehode og sender ut lyden gjennom nesen eller munnen. Småflaggermus bruker frekvenser fra 4 000 til over 100 000 Hz, det menneskelige øret oppfatter til sammenlikning frekvenser mellom 20 og 20 000 Hz. De utsendte lydbølgene bruker til å undersøke omgivelsene, se hovedartikkelen om ekkolokalisering for detaljer.
Noen møll har utviklet beskyttelsesmetoder mot flaggermus. De hører flaggermusens ultralyd og står enten helt i ro, eller flykter. Som svar på denne forsvarsmekanismen kan flaggermus slutte å sende, eller redusere mengden ultralyd.